ఆహార భద్రత పథకం

ఆహార భద్రత పథకం అనేది తెలంగాణ ప్రభుత్వం ప్రవేశపెట్టిన పథకం. తెలంగాణ రాష్ట్రంలో రేషన్ కార్డు ఉన్న కుటుంబంలోని ప్రతి ఒక్కరికి 6 కిలో గ్రాముల బియ్యం అందించడం కోసం ఈ పథకం ప్రవేశపెట్టబడింది. కుటుంబంలో ఎంతమంది ఉన్నా, ప్రతి ఒక్కరికి 6 కిలోల బియ్యం అందుతుంది.

ప్రారంభం 
2015, జనవరి 1న కరీంనగర్ జిల్లా, హుజూరాబాద్ మండలం, చెల్పూరు గ్రామంలో అప్పటి తెలంగాణ రాష్ట్ర ఆర్థిక, పౌరసరఫరాల శాఖామంత్రి ఈటెల రాజేందర్ ఈ పథకాన్ని ప్రారంభించాడు.

వివరాలు 
గతంలో తెల్లకార్డు గల కుటుంబాలలో ఒక్కో వ్యక్తికి నాలుగు కిలోల చొప్పున, గరిష్టంగా 20 కిలోలు ఇచ్చేవారు. తెలంగాణ రాష్ట్రం వచ్చిన తరువాత ఆహార భద్రత కార్డుపై ఉన్న లబ్ధిదారులకు కిలోకు రూపాయి చొప్పున ఒక్కొక్కరికి 6 కిలోల బియ్యం, అంత్యోదయ కార్డున్న వారికి కిలోకు రూపాయి చొప్పున ఒక్కో కార్డుపై 35 కిలోల బియ్యం, అన్నపూర్ణ కార్డులున్న వారికి ఒక్కో కార్డుపై 10 కిలోల బియ్యాన్ని ఉచితంగా అందిస్తున్నారు.

నిధులు 
ఈ పథకం అమలుకోసం 2015-16 రాష్ట్ర బడ్జెట్ లో ఆహార భద్రత, సబ్సిడీకి రూ. 1,105 కోట్లు కేటాయించబడింది. తెలంగాణ చిహ్నంతో కొత్తగా అందజేసే ఆహార భద్రతా కార్డుల ముద్రణకు 10 కోట్ల రూపాయలను కూడా కేటాయించింది.

ఇవి కూడా చూడండి 
 తెలంగాణ ప్రభుత్వ పథకాలు

మూలాలు

తెలంగాణ
తెలంగాణ ప్రభుత్వ పథకాలు
2015 స్థాపితాలు